**Juhend lasteaedadele ja lapsehoidudele seoses COVID-19 levikuga**

**Sissejuhatus**

COVID-19 on viirusnakkus, mis levib inimeselt inimesele piisknakkuse kaudu, peamiselt kontaktis nakkusohtliku inimesega, kellel on nakkusele iseloomulikud sümptomid. Viirus võib levida ka saastunud pindadelt. Saastunud pindadel säilib viirus soodsatel tingimustel kuni 3 päeva, kuid hävineb puhastamisel või desinfitseerimisel.

Lastel kulgeb COVID-19 reeglina väga kergelt ning seetõttu tuleb laste tervise jälgimisel ja haigussümptomite tuvastamisel olla veelgi tähelepanelikum.

Raske ja sügava puudega lastele ööpäevaringselt pakutava lapsehoiuteenuse puhul (teenust osutatakse enamasti asenduskodude juures) tuleb täiendavalt lähtuda hoolekandeasutuste suunisest:<https://www.sotsiaalkindlustusamet.ee/sites/default/files/content-editors/COVID_eriolukorra_materjalid/hooldekodude_juhis_covid-19_juhtude_kasitlemiseks_asutues_28_3.pdf>

**Soovitused lasteaedadele ja lapsehoidudele COVID-19 jt viiruhaiguste ennetamiseks**

* **Respiratoorsete haigusnähtudega lapsi ei tohi lasteaia tuua. Samuti ka lapsi, kelle vanematel on tuvastatud COVID-19 haigus.**
* **Respiratoorsete haigusnähtudega õpetajad ja töötajad peavad jääma koju.**
* Kontrollida hommikul lasteaeda/lapsehoidu tulnud laste tervist ja paluda lastevanematel, kelle lastel on ägedate respiratoorsete haiguste sümptomid (palavik, köha jm), lapsed koju viia.
* Võimalusel eraldada ennetavalt lasteaias/lapsehoius ruum, kuhu vajadusel haiguskahtlusega lapsi isoleerida. Ka isoleeritud lastele peab olema tagatud järelevalve.
* Isolatsiooniruumist tuleb eemaldada mittevajalikud esemed; ruumis olevate esemete pind, ruumi põrand ja seinad peavad olema kergesti puhastatavad ja desinfitseeritavad.
* Ruumides tagada kvaliteetne ventilatsioon ja regulaarne tuulutamine.
* 3–4 h tagant viia läbi ruumide ja pindade märgkoristus. Koristamisel pesta mh pingid/lauad, ukselingid, söögilauad jmt nõuetekohaste pesemis-/ desinfitseerimisvahenditega (vt lingid allpool). Puhastus-ja desinfitseerimisvahendeid hoida lukustatud kapis/ruumis.
* Mööblit, riiuleid, radiaatoreid puhastada kaks korda nädalas.
* Igapäevaselt puhastada ja desinfitseerida tualettruumi sisustus ja pinnad.
* Puhastada regulaarselt mänguväljakul olevaid rajatisi.
* Mänguasju pesta vastavalt määrdumisele ja nädalas vähemalt korra. Pehmeid mänguasju pesta vastavalt vajadusele, aga samuti nädalas vähemalt korra. Pehmed mänguasjad on soovitatav eriolukorra lõppemiseni laste eest ära panna, v.a juhul, kui need on isiklikud kaisuloomad (millega ei mängita ja mida laps kasutab vaid ise oma päevast uinakut tehes).
* Tualettruumid varustada piisavas koguses kätepesuvahendiga ning paigaldada jalaga avatavad jäätmekonteinerid. Käsi kuivatada ühekordse paberrätikuga.
* Informeerida personali kätehügieeni vajadusest. Käsi pesta sooja voolava vee ja seebiga või kasutada alkoholipõhist käte desinfitseerimisvahendit (vt lingid allpool).
* Personalil tutvustada lastele käte pesemise vajadust, näiteks „Jänku Juss peseb käsi“ multikat kasutades (vt link allpool) ja näidata lastele ette, kuidas käsi õigesti pesta. Samuti võib selgitada, mida viirushaigus ennast kujutab ning miks on oluline teistega distantsi hoida (vt lingid allpool).
* Vältida lasteaias/lapsehoius ürituste ja külastuste korraldamist.
* Kui lasteaias on liitrühmad (nt nooremate ja vanemate laste liitrühmad), siis peavad liidetud olema kogu aeg ühe ja sama rühma lapsed. St et laste lähikontaktsete ring peaks olema võimalikult muutumatu.
* Lasteaedadel/lapsehoidudel, kellel on oma mänguväljak või õueala, on soovitav viibida võimalikult palju värskes õhus, sh korraldada võimalusel õppimine väljas. Lasteaiad/lapsehoiud, kellel puudub oma mänguväljak või õueala, peavad õue minnes tagama laste ja töötajate nakkusohutuse (sh vältima lähedasi kontakte teiste inimestega).

**Kasvatajad peaksid jälgima ja õpetama, et:**

* lapsed ei kasutaks teiste laste prille, joogipudeleid, lusikaid vms;
* köhides ja aevastades tuleb nina ja suu katta salvrätiga;
* kasutatud salvrätik tuleb kohe pärast kasutamist ära visata ja pesta käed seebiga;
* pesemata kätega ei tohiks puudutada ja hõõruda silmi;
* käsi peaks pesema tihti ning soovitavalt 15-20 sekundi jooksul, näiteks „Jänku Juss peseb käsi“ multikat kasutades (vt lingid allpool) ja näidata lastele ette, kuidas käsi õigesti pesta;
* käsi peaks kuivatama soovitavalt paberrätikuga.

**Hügieeniinfo, mille õpetaja võiks vanematele lasteaia/lapsehoiu lastele edasi anda:**

1. **Pesta käsi -** käsi pesta sooja voolava vee ja seebiga või kasutada alkoholipõhist käte desinfitseerimisvahendit.
2. **Vältida kehalist kontakti –** väldi kehalist kontakti täiskasvanute ja lastega, kes köhivad või aevastavad. Kui seisad sellistele täiskasvanule või lapsele liiga lähedal, võid näiteks aevastamise korral piisknakkuse õhuga koos sisse hingata ja ise ka haigestuda.

Ära kallista sõpru, ära anna oma kodust kaasa võetud mänguasja või kaisulooma sõprade kätte mängida. Mängides hoia teistest kaugemale kui tavaliselt.

1. **Mitte katsuda kätega oma silmi, nina ja suud –** käed puutuvad alati kokku mitmete esemete ja pindadega, mis võivad olla viiruste poolt saastatud. Kui puudutad oma silmi, nina või suud mustade kätega, on võimalus, et viirus kandub ka sinule edasi.
2. **Vee joomiseks kasutada isiklikku joogitopsi/tassi (ühekordne või korduvkasutatav) –** vajalik nohu, köha ja teiste nakkushaiguste leviku vältimiseks. Hoia seda oma kapis või õpetajaga kokku lepitud kohas.
3. **Informeerida õpetajat köhivast või aevastavast mängukaaslasest** **–** ütle õpetajale, kui keegi mängukaaslastest köhib või aevastab.
4. **Olla viisakas ja vältida teiste nakatamist –** kui aevastad või köhid, kata oma suu ja nina küünarvarre või salvrätikuga. Viska salvrätik koheselt prügikasti ja pese kohe käed. Suu ja nina katmine takistab pisikute ja viiruste edasilevimist. Kui aevastad vastu oma paljast kätt, võivad pisikud ja viirused sattuda sinu käte kaudu teistele inimestele ja esemetele, kui neid katsud. Kui salvrätikut ei ole käepärast, aitab ka see, kui keerata köhimise või aevastamise ajaks nägu teistest inimestest eemale - mitte köhida/aevastada teistele peale.

Võttes arvesse, et COVID-19 on Eestis laialdase levikuga, siis tuleb kõiki ägedate respiratoorsete sümptomitega lapsi käsitleda COVID-19 suhtes kahtlastena.

**Juhul, kui lapsel avalduvad lasteaias/lasehoius viibimise ajal sümptom(id) (köha, palavik), siis:**

* Tuleb asutuse töötajal koheselt kontakteeruda lapsevanemaga, paludes vanemal esimesel võimalusel lapsele järele tulla.
* Enne vanema lasteaeda/lapsehoidu kohale jõudmist tuleb leida võimalus haigestunud lapse ajutiseks isoleerimiseks. Last isoleerides on oluline teda mitte hirmutada. Selgitada haigestunud lapsele ja teistele rühmas viibinud lastele isoleerimise vajalikkust neile arusaadaval ja toetaval viisil.
* Kui lapse terviseseisund enne vanema kohale jõudmist silmnähtavalt halveneb, helistada koheselt 112.
* Haiguskahtlusega lapsega kokku puutuvate inimeste arv tuleks viia miinimumini.
* Üldkasutatavad ruumid, pinnad ja esemed (nt ukse käepide, prügikast ja kraanisegisti, lauad jne) tuleb kohe pesemis- ja desinfektsioonivahenditega puhastada.
* Kõik võimalikud viirusega saastunud jäätmed (nt taskurätikud jm) hoiustada teistest jäätmetest eraldatuna suletud kotis ning käidelge 72 tunni möödudes tavajäätmetena.
* Paluda vanemal koheselt konsulteerida lapse perearstiga.
* Lapsevanem peab teavitama lasteaeda/lapsehoidu sellest, kas lapse COVID-19 kahtlus leidis perearsti poolt kinnituse.
* Lasteaed/lapsehoid teavitab tulemusest ka teiste lasteaias/lapsehoius käivate laste vanemaid. Teavituse koostamisel olla delikaatne, mainimata haigestunud lapse nime jm andmeid, mis last äratuntavaks teeks.
* Kui lapse COVID-19 diagnoos leidis kinnitust, tuleb see lasteaia/lapsehoiu rühm sulgeda. Lähikontaktis\* viibinud lapsed (haigestunud lapse rühm) ja töötajad jäävad koju 14 päevaks. Lapsega isolatsioonis viibides tuleb vanemal välistada lapse ja iseenda füüsilised kontaktid teiste peredega, sealhulgas teiste lastega mängimine ja viibimine rahvarohketes kohtades. Samuti on oluline välistada kontaktid vanemaealistega (nt vanaemad, vanaisad) ja/või kroonilise haiguse diagnoosiga inimestega, kes kuuluvad riskirühma.
* Teised rühmad võivad jätkata tavapärast rutiini. Lasteaia/lapsehoiu töötajad ja lapsevanemad jälgivad laste ja enda tervist. Sümptomite ilmnemisel võtta koheselt ühendust oma perearstiga või helistada 1220.

\***Lähikontakt on, kui täiskasvanu või laps:**

* elas samas majapidamises COVID-19 haigega;
* on olnud otseses füüsilises kontaktis COVID-19 haigega (nt kätlemine), vähemalt 15 minutit ja vähem kui 2 meetri kaugusel;
* on olnud otseses kontaktis COVID-19 haige eritistega ilma kaitsevahendeid kasutamata (nt on peale köhitud, aevastatud, kasutanud patsiendi salvrätti paljaste kätega);
* on viibinud COVID-19 haigega ühes ruumis (nt rühma- või klassiruumis, nõupidamisruumis, haigla ooteruumis jne) vähemalt 15 minutit ja vähem kui 2 meetri kaugusel;
* viibis transpordivahendis sümptomaatilise COVID-19 haige läheduses, sh:

- isikud, kes istusid samas reas ja 2 rida ees- või tagapool,

- COVID-19 haige reisikaaslased ja hooldajad.

**Infomaterjal viiruste ennetamiseks:**

* Jänku-Juss peseb käsi: <https://www.youtube.com/watch?v=NddUbvjQ4yg>
* <https://www.terviseamet.ee/sites/default/files/Nakkushaigused/Juhendid/COVID-19/soovitused_tohusaks_puhastamiseks_ja_desinfitseerimiseks_taiendatud_18.03.2020.pdf>
* <https://www.terviseamet.ee/sites/default/files/Nakkushaigused/Juhendid/A-hepatiit/Kuidas_pesta_kasi.jpg>
* <https://www.terviseamet.ee/sites/default/files/Nakkushaigused/Juhendid/COVID-19/kuidas_saan_hoida_ennast_ja_teisi_viiruste_hooajal.est_1.pdf>
* https://www.terviseamet.ee/sites/default/files/Nakkushaigused/Soovitused/COVID-19/soovitused-covid-19-inimesele-som-ta\_29032020.pdf
* <https://www.terviseamet.ee/et/uuskoroonaviirus>
* Selgitav materjal lastele koroonaviiruse kohta: <https://files.cargocollective.com/c667119/koroonaviirus_lastele_marts2020.pdf?fbclid=IwAR124C94VMimQcpc5BynGeaUTuMpuAw2qVexxxpgLtR7O_45SmgpIN0dqgY>
* Kuidas rääkida koroonaviirusest lapsega (võimalik lihtsustada väikelastele rääkimiseks):<https://www.sotsiaalkindlustusamet.ee/sites/default/files/content-editors/COVID_eriolukorra_materjalid/kuidas_raakida_koroonaviirusest_lapsega.pdf>
* Info Haridus- ja Teadusministeeriumi kodulehelt: <https://www.hm.ee/et/koroonaviiruse-leviku-tokestamine-info-haridusasutustele>